Document ID: 32010D0077

KOMISJONI OTSUS,
9. veebruar 2010,
millega kehtestatakse uus tähtaeg toimiku esitamiseks Euroopa Parlamendi ja nõukogu direktiivi 98/8/EÜ artikli 16 lõikes 2 osutatud kümneaastase tööprogrammi kohaselt hinnatava toimeine terbutriin kohta
(teatavaks tehtud numbri K(2010) 752 all)
(EMPs kohaldatav tekst)
(2010/77/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõiget 2,
ning arvestades järgmist:
(1)
Komisjoni 4. detsembri 2007. aasta määrusega (EÜ) nr 1451/2007 (Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta) (2) on kehtestatud selliste toimeainete nimekiri, mida on vaja hinnata nende kandmiseks direktiivi 98/8/EÜ I, IA või IB lisasse. Terbutriin on kantud kõnealusesse nimekirja seoses tooteliikidega 7, 9 ja 10.
(2)
Esialgne programmis osaleja, kes teatas tooteliikides 7, 9 ja 10 kasutatavast terbutriinist, loobus programmis osalemisest. Seetõttu teavitas komisjon sellest liikmesriike vastavalt määruse (EÜ) nr 1451/2007 artikli 11 lõikele 2. Kõnealune teave avaldati 22. juunil 2007 ka elektrooniliselt.
(3)
Kolme kuu jooksul pärast kõnealuse teabe elektroonilist avaldamist on kolm ettevõtjat näidanud üles huvi võtta üle osalise ülesanded ühes või mitmes tooteliigis 7, 9 ja 10 kasutatava terbutriini hindamisel vastavalt määruse (EÜ) nr 1451/2007 artikli 12 lõikele 1.
(4)
Määruse (EÜ) nr 1451/2007 artikli 9 lõike 2 punkti d kohaselt oli tooteliike 7, 9 ja 10 käsitlevate täielike toimikute esitamise tähtaeg 31. oktoober 2008. Määruse (EÜ) nr 1451/2007 artikli 12 lõike 3 teise lõigu kohaselt võib komisjon juhul, kui ta lubab huvitatud isikul või liikmesriigil programmis osalemisest loobunud osaleja ülesanded üle võtta, vajaduse korral otsustada pikendada asjaomast täieliku toimiku esitamise perioodi.
(5)
Tähtajaga seotud arusaamatuse tõttu on asjakohane pikendada tooteliikides 7, 9 ja 10 kasutatavat terbutriini käsitlevate toimikute esitamise tähtaega kuni 1. märtsini 2010.
(6)
Käesoleva otsusega ette nähtud meetmed on kooskõlas alalise biotsiidide komitee arvamusega,
ON VASTU VÕTNUD KÄESOLEVA OTSUSE:
Artikkel 1
Tooteliikides 7, 9 ja 10 kasutatavat terbutriini (EÜ number 212-950-5; CASi number 886-50-0) käsitlevate toimikute esitamise uus tähtaeg on 1. märts 2010.
Artikkel 2
Käesolev otsus on adresseeritud liikmesriikidele.
Brüssel, 9. veebruar 2010

Labels: 1
0
3
6
12